Cosmin Stîngă și Ionuț Doldurea, patronii firmei Flagas SRL ce operează stația GPL din Crevedia explodată în 2023, au depus marți prin intermediul avocaților o plângere penală împotriva a 3 pompieri comandanți ai intervenției. Cei doi sunt cercetați penal după explozia soldată cu doi morți și 56 de răniți.
Cei doi îi acuză pe pompierii care au coordonat intervenția de abuz de autoritate prin care s-a adus o vătămare gravă intereselor legale ale inferiorului sau subordonatului, neglijență în serviciu, neluarea măsurilor legale de securitate și sănătate în muncă, nerespectarea măsurilor legale de securitate și sănătate în muncă și distrugere din culpă care a avut ca urmare un dezastru.
Doldurea și Stîngă îi acuză pe șefii pompieri că nu ar fi luat în calcul riscul producerii unor explozii și că nu ar fi făcut o recunoaștere corespunzătoare a zonei.
Ionuţ Doldurea şi Cosmin Stângă au fost arestaţi preventiv pe 6 septembrie anul trecut, imediat după explozie. Ionuț Doldurea este fiul primarului din Caracal, Ion Doldurea, care candidează pentru un nou mandat din partea PSD.
Doldurea şi Stângă sunt acţionarii firmei Flagas SRL, care deţine staţia GPL de la Crevedia. Tragedia a avut loc în timp ce era efectuat un transfer de gaz între două cisterne, potrivit informațiilor de la momentul începerii anchetei.